晉祠
作者：歐陽修
朝代：宋

paragraphs: 古城南出十里間，鳴渠夾路何潺潺。
行人望祠下馬謁，退即祠下窺水源。
地靈草木得餘潤，鬰鬰古栢含蒼煙。
并兒自古事豪俠，戰爭五代幾百年。
天開地闢真主出，猶須再駕方凱旋。
頑民盡遷高壘削，秋草自綠埋空垣。
并人昔遊晉水上，清鏡照耀涵朱顔。
晉水今入并州裏，稻花漠漠澆平田。
廢興髣髴無舊老，氣象寂寞餘山川。
惟存祖宗聖功業，干戈象舞被管絃。
我來覽登爲歎息，暫照白髮臨清泉。
鳥啼人去廟門闔，還有山月來娟娟。